b'\n_START_ARTICLE_\nPrionoglarididae\n_START_SECTION_\nUtseende\n_START_PARAGRAPH_\nMiddelsstore, bleke st\xc3\xb8vlus, de voksne har velutviklede vinger. Kroppen og vingene er sparsomt kledt med h\xc3\xa5r, men mangler skjell. Antennene er tr\xc3\xa5dformede og best\xc3\xa5r av 20 ledd, leddene har ringm\xc3\xb8nster slik at det kan se ut som de er mange flere. F\xc3\xb8ttene er tre-leddete. I vingene er vingemerket (pterostigma) ikke fortykket, fra dette g\xc3\xa5r det en lang tverr-\xc3\xa5re ned til stammen av Radial\xc3\xa5ren (R). \xc3\x85ren Subcosta (Sc) er krummet og ender i \xc3\xa5ren R\xe2\x82\x81. \xc3\x85rene CuP og A\xe2\x82\x81 i vingens bakre del m\xc3\xb8tes ved vingekanten.\n_START_SECTION_\nLevevis\n_START_PARAGRAPH_\nNoen av artene lever i huler. De har ogs\xc3\xa5 blitt funnet mellom visne palmeblader, og har blitt fanget i lysfeller.\n_START_SECTION_\nUtbredelse\n_START_PARAGRAPH_\nFamilien er trolig utbredt over det meste av verden, men det er f\xc3\xa5 funn av dem. De er kjent fra Europa, det s\xc3\xb8rvestlige USA, fra Namibia og S\xc3\xb8r-Afrika i Afrika og fra Afghanistan i Asia. I Europa er de kjent fra Vest-Europa nord til Tyskland, og fra Hellas.'